Reusetekort aan polisiehondeArgieffoto Die Suid-Afrikaanse Polisiediens (SAPD) se honde-eenheid het ŉ kritieke tekort aan polisiehonde. “Ons het 224 opgeleide hondehanteerders sonder honde en daar is 197 beamptes wat wag vir opleiding,” het genl.maj. Michael Motlhala, hoof van die polisie se nooddienste, tydens ŉ voorlegging aan die parlementêre portefeulje­komitee oor polisie gesê. Volgens Motlhala se verslag is daar ŉ tekort van 95 honde in die patrollie-eenheid, 84 in die bomeenheid, 31 in die dwelmeenheid en nege in die spoorsnyeenheid. Aldus die verslag het die tekort ŉ uitwerking op die “inhegtenisneming en opsporing van verdagtes, asook die opsporing van vuurwapens, plofstowwe en dwelmmiddels”. ’n Bedrag van R10 miljoen is aan die polisie toegeken vir honde in die finansiële jaar 2015-16, maar tot dusver is net R3 miljoen bestee. Motlhala het gesê die polisie kry honde van drie bronne, naamlik die polisie se eie teelprogram, skenkings en die aankoop by private telers. Hy sê egter die polisie se teelprogram lewer min honde op aangesien die nodige infrastruktuur hiervoor steeds aangebring word. “Skenkings het groot sukses opgelewer, maar dit is nie konsekwent nie en onbetroubaar.” Volgens Motlhala onderhandel die polisie tans met private telers, maar die proses is “omslagtig en stadig” aangesien kontantkopers voorkeur kry.